Georgius Armitage Miller
Georgius Armitage Miller (Carolopoli in Virginia Occidentali die 3 Februarii 1920; mortuus Plainsboro in Nova Caesarea die 22 Iulii 2012) fuit psychologus Americanus qui unus erat ex conditoribus psychologiae cognitivae, et latius scientiae cognitivae. Contulit ad psycholinguisticam augendam. Aliquot libros edidit, et evolutionem WordNet administravit, datorum repositorii interretialis nexibus inter vocabula dicati, quo programmata computatralia uti possunt. "The Magical Number Seven, Plus or Minus Two" commentarium celebrem scripsit, ubi dixit multas inventiones experimentales una habitas monstrare finem humanae memoriae temporis brevis facultatis peraeque esse septem; qui commentarius saepe a psychologis et adeo in cultura latiore citatur. Miller multa praemia abstulit, inter quae erat Medalia Nationalis Scientiae. Miller cursum vitae coepit cum theoria in psychologia regnans esset behaviorismus, qui, studium rationum mentis evadens, animum solum ad mores qui observari possunt attendebat. Miller, hanc rationem reiciens, technicas rationes experimentales rationesque mathematicas ad rationes mentis enodandas excogitabit, animum praesertim ad orationem linguamque attendens. Apud Universitatem Harvardianam, Massachusettense Institutum Technologiae, et Universitatem Princetoniensem plerumque laborans, unus ex conditoribus psycholinguisticae factus est, atque erat unus ex hominibus maximi momenti circa annum 1978 in scientia cognitiva condita. Adiutor erat aliorum scriptorum in scientia cognitiva et psycholinguistica, sicut Noam Chomsky. Propter psychologiam in regnum rationum mentis motam ac propter illum motum cum theoria informationis theoria computationis et linguistica coniunctum, Miller unus e psychologis saeculi vicensimi maximi momenti late habetur. Investigatio a Review of General Psychology anno 2002 facta Miller vicensimum a citatissimo psychologo saeculi vicensimi numeravit.